Jesper Petersen (S), 2025-05-20:
Det er godt, at formanden kan få styr på procedurerne.
Tak til ministeren for redegørelsen og for talen.
Som jeg sagde i indledningen, er det ekstremt vigtige emner, vi diskuterer, og det er jo også tilbagevendende, at vi gør det med hinanden, og de her emner fylder en del i den offentlige debat.
Det handler om vores klimapolitik, det handler om priserne på forbrug af el, varme osv.
for danskerne, det handler om konkurrenceevne i vores eget land og i Europa, det handler om sikkerhed, både i den forstand, at der skal være sikkerhed for vores forsyning, men også i en sikkerhedspolitisk sammenhæng, at vi bliver mere uafhængige som land og som kontinent af import fra andre lande af energi.
Når man går igennem den redegørelse, der er afgivet, synes jeg, at man kan finde mange positive takter og ting at glædes ved.
Der er en del af den udvikling, vi gerne vil have til at ske, som går langsommere end ønsket måske, men ikke desto mindre sker der løbende fremskridt.
Den grønne elkapacitet blev igen større sidste år, 5 pct. større.
63 pct. af vores elforbrug er fra sol og vind, og der er tale om mere biogas.
Jeg og i hvert fald en anden, der er til stede her i dag, skal være med til at indvie et nyt stort anlæg på Tønderkanten senere på ugen.
Der er stor interesse for udbuddet inden for ccs, og også her blev der for nylig taget et første spadestik i Esbjerg til en del af hele det anlæg, der skal være dér og i Nordsøen.
I sidste uge åbnede et løfterigt eksempel på et ptx-anlæg i Kassø i Aabenraa Kommune.
I Aabenraa Havn lå imens det Maersk-skib, som kommer til at få brændstof fra ptx-anlægget.
Sådan er der mange ting, der hele taget viser sig at lykkes og ske og gå fremad, og på nogle punkter sker det altså langsommere, end vi tidligere har ønsket os, men ikke desto mindre er retningen klar.
På nogle punkter går det så endnu stærkere, end vi havde troet, f.eks. når det kommer til elbiler.
Ministeren var inde på det i sin tale også, nemlig at dem har danskerne virkelig taget til sig, og salget af nye og også brugte elbiler går rigtig stærkt.
Jeg var for lidt siden inde på den yderligere produktion, der er sket af elektricitet fra grønne kilder.
Sol og vind steg som sagt igen sidste år og har aldrig været større, og senest, i går, er der altså så indgået en aftale om havvind, som vil gøre, at når vi også kigger lidt længere frem, får vi en meget, meget kraftig forøgelse af produktionen derfra.
Det drejer sig om kæmpestore vindmøller, der står på havet og snurrer og forsyner os alle sammen med grøn strøm.
Debatten kom også ind på fjernvarme, og også her går det i den rigtige retning.
Der har været lidt forskellig dækning af, at nogle flere holder fast i gassen, end man troede, og der er endog også blevet installeret nogle nye fyr.
Men ikke desto mindre går det også i den rigtige retning.
Jeg mener, at det er 22.000 personer, der sidste år blev meldt af det at anvende gas.
Udbygningen af fjernvarme fortsætter, og det synes vi er rigtig, rigtig positivt.
Her for nylig har vi også konstateret lokalt, hvor jeg er valgt, at nye områder træffer beslutning om, at de vil danne selskaber og udbygge fjernvarme.
Det er et vigtigt signal at sende fra Folketingets side i den her debat, at det er den vej, vi gerne ser tingene gå.
Vi har indgået nyere aftaler bare i de seneste uger, og ministeren var inde på nogle af dem.
Først på året var der tale om en aftale om brintinfrastruktur, om øget anvendelse af overskudsvarme, og igen for nylig var der tale om bedre forbrugerbeskyttelse på elmarkedet.
Allervigtigst er det vel i den her debat i klimakonteksten, at der nu er udsigt til at overopfylde vores klimamål i 2030.
Det var der mange der havde svært ved at se skulle lykkes, da den aftale blev indgået, og da de blev mål blev sat.
Jeg kan huske, at Dan Jørgensen, da han blev minister og overtog efter Lars Christian Lilleholt fra Venstre, fik en tryllestav i overdragelsesgave, for sådan en ville han få brug for, hvis det på nogen måde skulle kunne lade sig gøre at opnå de klimamålsætninger, som blev sat efter valget i 2019.
Helt uden brug af den tryllestav er vi nu godt på vej til at nå de mål.